钦定古今图书集成/理学汇编/文学典/第037卷 > 陆云公〈才子〉
## 钦定古今图书集成/理学汇编/文学典/第037卷 > 陆云公〈才子〉

按《梁书文学传》云：“公字子龙，吴郡人也。祖闲，州别驾。
父完，宁远长史。云公五岁诵《论语》《毛诗》，九岁读《汉书》，
略能记忆。从祖倕，沛国刘显质问十事，云公对无所
失，显叹异之。既长，好学有才思。州举秀才，累迁宣惠
武陵王平西湘东王行参军。云公先制《太伯庙碑》，吴
兴太守张缵罢郡经途，读其文，叹曰：‘今之蔡伯喈也’。”
缵至都掌选，言之于高祖，召兼尚书仪曹郎，顷之即
真。入直寿光省，以本官知著作郎事，俄除著作郎，累
迁中书黄门郎，并掌著作。云公善奕棋，尝夜侍御坐，
武冠触烛火，高祖笑谓曰：“烛烧卿貂。”高祖将用云公
为侍中，故以此言戏之也。是时天渊池新制鳊鱼舟，
形阔而短，高祖暇日常汎此舟。在朝唯引太常刘之
遴、国子祭酒到溉、右卫朱异。云公时年位尚轻，亦预
焉。其恩遇如此。太清元年卒，时年三十七。高祖悼惜
之，手诏曰：“给事黄门侍郎、掌著作陆云公，风尚优敏，
后进之秀，奄然殂谢，良以恻然。可克日举哀。赙钱五
万，布四十匹。”张缵时为湘州，与云公叔襄兄《宴子书》
曰：“都信至，承贤兄、子”贤弟黄门殒折，非唯贵门丧宝，
实有识同，悲痛惋伤惜，不能已已。贤兄子贤弟，神情
早著，标令弱年，经目所睹，殆无再问。怀橘抱柰，禀自
天情，倨坐列薪，非因外奖。学以聚之，则一箸能立；问
以辨之，则师心独寤。始逾弱岁，辞艺通洽，升降多士，
秀也诗流，见与齿过，肩随礼殊，拜绝怀抱相得，忘其
年义，朝游夕宴，一载于斯，翫古披文，终晨讫暮，平生
知旧，零落稍尽，老夫记意，其数几何？至若此生，宁可
多过，赏心乐事，所寄伊人。弟迁职潇湘，维舟洛汭，将
离之际，弥见情款。夕次帝郊，亟淹信宿，徘徊握手，忍
分岐路。行役数年，羁病侵迫，识虑惛恍，久绝人世。凭
几口授，素无其功，翰动若飞，弥有多愧。京“洛游故，咸
成云雨，唯有此生，音尘数嗣，形迹之外，不为远近隔
情，襟素之中，岂以风霜改节？客游半纪，志切首丘，日
望东归，更敦昔款，如何此别，永成异世，挥袂之初，人
谁自保？但恐衰谢，无复前期，不谓华龄，方春掩质，理
玉之恨，无事多情，想引进之情，怀抱素笃，友于之至，
兼深家宝，奄有此恤，当何可言。”临白增悲，言以无次。
云公从兄才子，亦有才名，历官中书郎、宣城王友，太
子中庶子，廷尉卿，先云公卒。才子、云公《文集》并行于
世。